Ljuta
Ljuta (isp. Río Lluta) – upė šiaurės Čilėje, Arikos ir Parinakotos regione. Prasideda Andų priekalnėse, netoli Peru sienos, 3900 m aukštyje, Takoros ugnikalnio papėdėje, susiliejus Karararanio ir Asufrės upėms. Teka į pietus, toliau į vakarus, sudaro Ljutos slėnį, vietomis išgraužusi kanjonus. Įteka į Ramųjį vandenyną 4 km į šiaurę nuo Arikos. Didžiausi intakai: Aljanė, Putrė, Sokoroma, Kolpitasas. Ljutos slėnis – svarbi žemdirbystės sritis, upės vanduo naudojamas pasėlių drėkinimui. Aplink upės žiotis plytinčios šlapynės yra svarbi migruojančių paukščių buveinė. Šalia Ljutos yra Putrės miestelis.